Polisie slaan toe op onwettige goud, platinum-laboratoriumArgieffoto Die Valke het op ŉ laboratorium in Lenasia, suid van Johannesburg, toegeslaan waar goud en platinum onwettig geprosesseer is. Beamptes het tydens die klopjag beslag gelê op edelmetale ter waarde van ongeveer R5 miljoen. Kapt. Ndivhuwo Mulamu, woordvoerder van die polisie, het in ŉ verklaring gesê die polisie het Woensdagaand op die laboratorium toegeslaan. “Die Valke het ŉ wenk ontvang en toe hulle by die woonhuis in Lenasia opdaag, het hulle op die laboratorium afgekom waar goud en platinum geprosesseer word.” ŉ 31-jarige man is in hegtenis geneem en sal na verwagting Vrydag in die Protea-landdroshof verskyn op aanklag van die onwettige vervaardiging van edelmetale. Mthandazo Ntlemeza, hoof van die Valke, het gesê die onwettige mynbedryf is ŉ ernstige kommer. “Ons waarsku diegene wat hulle daaraan skuldig maak, dat ons vir hulle kom. Dis net ŉ kwessie van tyd.”